Delhi Samachar: टेक न्यूज - tech news | Navbharat Times
ओपो ला रहा है ऑनलाइन ब्रैंड रियलमीओपो अपना नया ब्रैंड ला रही है रियलमी, जिसके फोन बिक्री के लिए सिर्फ ऑनलाइन आएंगे। इसके पहले फोन की लॉन्च के लिए ...
Navbharat Times | Updated: 02 May 2018, 08:00:00 AM IST
ओपो ला रहा है ऑनलाइन ब्रैंड रियलमी
ओपो अपना नया ब्रैंड ला रही है रियलमी, जिसके फोन बिक्री के लिए सिर्फ ऑनलाइन आएंगे। इसके पहले फोन की लॉन्च के लिए कंपनी ने एमेजॉन क साथ करार किया है। रियलमी1 नाम का पहला फोन 15 मई को लॉन्च किया जाएगा। ओपो इसे मेड फॉर एंड इन इंडिया टैगलाइन के साथ ला रही है, हालांकि इसके नाम का शाओमी के रेडमी से मेल खाना भी जानकारों को थोड़ा रोचक लग रहा है। रियलमी के फोन 10-20 हजार की रेंज में रहेंगे और इसमें कुछ प्रीमियम हैंडसेट भी आ सकते हैं। रियलमी इंडिया के सीईओ माधव सेठ ने कहा कि हमारा फोकस यूथ पर रहेगा और डिजाइन, स्पेक्स और नई टेक्नॉलजी को हम तवज्जो देंगे। ओपो के सर्विस सेंटरों में रियलमी ग्राहकों को एक्सेस मिलेगी।
17 मई को आएगा वनप्लस 6, दाम 37 के करीब!
वनप्लस का नया फोन वनप्लस 6 17 मई को लॉन्च हो रहा है। भारत और चीन में इस दिन होने वाली ल़ॉन्च से ठीक एक दिन पहले लंदन में इसे पेश किया जाएगा। भारत में एमेजॉन की वेबसाइट पर इसके टीजर आने लगे हैं। टेक्नॉलजी की एक वेबसाइट true-tech.net ने दावा किया है कि 64 जीबी वर्जन का दाम 36999 रुपये रहेगा जबकि 128 जीबी 39999 रुपये के करीब होगा। वनप्लस ने आधिकारिक तौर पर दाम के बारे में कोई संकेत नहीं दिए हैं, लेकिन उन्होने इतना जरूर कहा है कि इसमें आईफोन की तरह नॉच होगा. ग्लास बैक पैनल होगा, स्नैपड्रैगन 845 प्रोसेसर से यह लैस होगा और 8 जीबी तक रैम होगी।
Web Title tech news(News in Hindi from Navbharat Times , TIL Network)